次韵葉權之南宮春興
作者：慕容彥逢
朝代：宋

paragraphs: 三年客京華，雰埃侵鬢綠。
花時豈相關，藜藿欣自足。
故春鎖膠庠，庭槐如兔目。
沂風清晝吟，璧水泛晨矚。
今我復來茲，芳菲照華屋。
日長簾幕深，欠伸倦晴燠。
英英同舍郎，文采命騷僕。
真想寄吟哦，詩壇令何肅。
惟時屆清明，千官賜休沐。
我事未渠央，矧敢念歸宿。
何當榜貢書，諸生駭神速。
君歌我乃賡，聊以慰局趣。